প্রজাতন্ত্র দিবসে ইতিহাস! রাজপথে প্রথমবার সিনেমার ট্যাবলো

ওয়েব ডেস্ক: ভারতীয় বিনোদন জগতে তৈরি হতে চলেছে এক ঐতিহাসিক মুহূর্ত। এবার আর শুধু রুপোলি পর্দায় নয়, ভারতীয় চলচ্চিত্রকে বিশেষ সম্মান জানাতে রাজপথেই প্রদর্শিত হতে চলেছে সিনেমার ট্যাবলো। ২৬ জানুয়ারি, সাধারণতন্ত্র দিবসে (Republic Day 2026) দিল্লির (Delhi) কর্তব্য পথে প্রথমবার ভারতীয় চলচ্চিত্রকে ঘিরে একটি বিশেষ ট্যাবলো কুচকাওয়াজে অংশ নিতে চলেছে।

সূত্রের খবর, এই ঐতিহাসিক ট্যাবলো নির্মাণের গুরুদায়িত্ব কেন্দ্রীয় তথ্য ও সম্প্রচার মন্ত্রকের তরফে দেওয়া হয়েছে বলিউডের স্বনামধন্য পরিচালক সঞ্জয় লীলা বনশালিকে। ভারতীয় চলচ্চিত্রের গৌরব ও ঐতিহ্যকে তুলে ধরতেই এই বিশেষ উদ্যোগ বলে জানা যাচ্ছে।

আরও পড়ুন: আইপিএল ধাঁচে আইএমপিএল- এ বাংলা সংগীত জগতের জনপ্রিয় শিল্পীরা ক্রিকেটের মাঠে

যদিও এই বিষয়ে এখনও প্রকাশ্যে কোনও মন্তব্য করেননি পরিচালক নিজে, তবে বিনোদন মহলে জোর গুঞ্জন—২৬ জানুয়ারির রাজপথে সঞ্জয় লীলা বনশালির কল্পনায় গড়ে ওঠা ট্যাবলোই হয়ে উঠতে চলেছে আকর্ষণের অন্যতম কেন্দ্রবিন্দু। সর্বভারতীয় সংবাদমাধ্যম সূত্রে দাবি, কেন্দ্রীয় তথ্য ও সম্প্রচার মন্ত্রক এই ঐতিহাসিক উদ্যোগে বনশালিকেই অন্যতম শরিক হিসেবে বেছে নিয়েছে।

সঞ্জয় লীলা বনশালির অবদান ভারতীয় সিনেমায় নতুন করে বলার অপেক্ষা রাখে না। ‘হাম দিল দে চুকে সনম’, ‘দেবদাস’, ‘বাজিরাও মাস্তানি’, ‘পদ্মাবত’, ‘গাঙ্গুবাই কাথিয়াওয়াড়ি’-এর মতো ছবির মাধ্যমে তিনি ভারতীয় চলচ্চিত্রে ভিজ্যুয়াল grandeur ও গল্প বলার নতুন ভাষা তৈরি করেছেন। আগামীতে তাঁর ‘লাভ অ্যান্ড ওয়ার’ ছবিটি মুক্তির অপেক্ষায় রয়েছে।

তারই মধ্যে সাধারণতন্ত্র দিবসে রাজপথে ভারতীয় সিনেমার এই বিশেষ উপস্থিতির খবরে বিনোদন দুনিয়ায় খুশির হাওয়া। সত্যিই, ভারতীয় চলচ্চিত্রের ইতিহাসে এটি হতে চলেছে এক নতুন মাইলফলক।